L. Pop, PSD, fost ministru al Educației, numește Forumul Democrat German, formațiune a minorității germane din România, „o organizație nazistă”.

Ministrul Muncii, O. Vasilescu, PSD, despre Klaus Iohannis: „Ca neamț, să vorbești de gazare, trebuie să ai mult curaj”.

Consilierul și condamnatul Darius Vâlcov, PSD, îl identifică pe Klaus Iohannis cu Adolf Hitler.

Guvernul german cere delimitarea guvernului român de asemenea afirmații. Fără niciun rezultat.



Această propagandă neagră a PSD din anul 2018 o reproduce pe cea comunistă din 1945-1950. Sașii din România au fost acuzați atunci în masă de nazism de către noile autorități instaurate de Moscova. Adolescenți, tineri, femei, bătrâni, uneori familii întregi, erau arestați și deportați în lagărele din URSS. Peste 50.000 de români au fost surghiuniți astfel sub lozinca german = nazist, preluată acum de partidul lui Dragnea.

Ministrul Agriculturii, P. Daea, PSD, consideră incinerarea porcilor în urma pestei drept „un Auschwitz”, stârnind protestul Asociațiilor evreiești și al Ambasadei Israelului. De ce? Pentru că identitatea pe care o presupune zicerea lui Daea este: un porc român = cel puțin un evreu.

Același Vâlcov publică fișa clinică a unui protestatar antiguvern, în care sunt consemnate tulburări psihice ale acestei persoane, pentru care s-a aflat în tratament. Gestul, ilegal și imoral, urmărește inducerea în opinia publică a identității protestatari = demenți, foarte pe placul celor care spun despre sutele de oameni pașnici răniți în Piața Victoriei: „Așa le trebuie! Ce-au căutat acolo?!”.

Și ce-a făcut Hitler cu bolnavii psihic? Le-a pregătit sterilizarea și exterminarea.

Pentru luna octombrie, L. Dragnea anunță marele miting heterosexual ortodox împotriva homosexualilor heterodocși, distrugători de neam și țară. Sloganul subtextual? Homosexual = antiromân.

L. Dragnea se afișează repetat cu madmuzela sfertseculară, pentru a asigura poporul în legătură cu virilitatea sa bărăgană.

Ce au în comun etnicii germani din România, evreii, oamenii cu afecțiuni psihice, homosexualii?

Sunt cu toții minorități.

Fiecare persoană care nu slujește regimul Dragnea trebuie încadrată într-o minoritate. Dacă nu merge în categoriile de mai sus, atunci e băgat la informatori ai SRI sau/și agenți ai lui Soroș (evreu). Sau, în ultimă instanță: șobolani.

E o idee-forță veche a propagandei bolșevice în România: un român care nu e cu Partidul, e cu siguranță nebun, spion sau pidosnic. Sau neromân.

Un român „normal”, majoritar din toate punctele de vedere, care să nu fie de partea Tovarășului – așa ceva nu există.

Etichetarea și diabolizarea adversarilor ca minoritari este pregătirea psihologică pentru intervenția violentă asupra lor.

L. Dragnea a băsnit în legătură cu tentativa de gîțîire a lui de către niște inși lăsați în mod premeditat fără identitate – ce erau cavalerii Apocalipsei, soroșiști, haștagreziști, trimișii multinaționalelor, diasporeni, sereiști, iohannisiți, sau toți la un loc? –, pentru a induce ideea unei justificate riposte pe măsură împotriva „asasinilor”. Piața Victoriei, 10 august, se poate dovedi doar un preludiu, o repetiție cu public...

Ideea care se degajă din toate acestea: profilul grupului de gangsteri politici aflat la guvernare arată că nu vor ceda puterea fără violență. Câțiva și-au exprimat deja regretul că pe 10 august nu s-au folosit gloanțe în loc de gaze și bastoane. Madamdan ar șopti „Foc!” ca la linia fierbinte...

P.S.

Între atâtea asemănări cu perioada de dinainte de `89, iacătă și o deosebire: pe vremea comuniştilor apăreau manuale şcolare cu portretul lui Nicolae Ceauşescu pe prima pagină, dar nicidecum cu Turnu Măgurele în loc de Turnu Severin, Marea Moartă în loc de Marea Roşie sau ficatul în locul inimii.